RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 762/2008 al Parlamentului European și al Consiliului din 9 iulie 2008 privind transmiterea de către statele membre a statisticilor în domeniul acvaculturii și de abrogare a Regulamentului (CE) nr. 788/96 al Consiliului /* COM/2012/0422 final */





RAPORT AL COMISIEI CĂTRE PARLAMENTUL EUROPEAN ȘI CONSILIU privind punerea în aplicare a Regulamentului (CE) nr. 762/2008 al Parlamentului European și al Consiliului din 9 iulie 2008 privind transmiterea de către statele membre a statisticilor în domeniul acvaculturii și de abrogare a Regulamentului (CE) nr. 788/96 al Consiliului 1. Introducere Regulamentul (CE) nr. 762/2008[1] privind transmiterea de către statele membre a statisticilor în domeniul acvaculturii (denumit în continuare „Regulamentul privind statisticile în domeniul acvaculturii”) a fost adoptat de către Parlamentul European și Consiliu la 9 iulie 2008. Regulamentul se aplică de la 1 ianuarie 2009 și a abrogat Regulamentul (CE) nr. 788/96[2]. Regulamentul vine în întâmpinarea necesității de a dispune de o gamă mai largă de date în scopul monitorizării sectorului acvaculturii și a producției din cadrul acestuia, având în vedere rolul important al acvaculturii în UE. În conformitate cu articolul 11, „Până la 31 decembrie 2011 și ulterior din trei în trei ani, Comisia prezintă Parlamentului European și Consiliului un raport de evaluare privind statisticile elaborate în temeiul prezentului regulament și, în special, privind pertinența și calitatea acestora. Un astfel de raport cuprinde, de asemenea, o analiză a rentabilității sistemului utilizat pentru colectarea și elaborarea datelor statistice și prezintă cele mai bune practici pentru reducerea volumului de muncă pentru statele membre și pentru sporirea utilității și calității datelor.” Prezentul raport descrie progresele înregistrate de statele membre și de țările SEE, în colaborare cu Comisia, în ceea ce privește dispozițiile regulamentului menționat. Articolul 6 din regulament prevede, de asemenea, transmiterea de către statele membre a unui raport metodologic detaliat care să indice modul în care datele au fost colectate și prelucrate. Acest raport conține detalii despre tehnicile de eșantionare, metodele de estimare și sursele utilizate, altele decât anchetele prin sondaj, precum și o evaluare a calității estimărilor rezultate. Informațiile furnizate de către statele membre în evaluările lor constituie baza prezentului raport. Rentabilitatea colectării datelor din domeniul acvaculturii a fost evaluată (împreună cu alte domenii statistice) în cadrul analizei rentabilității efectuate de Eurostat pentru domeniile vizate de programul statistic comunitar 2008-2012[3]. Informațiile necesare pentru analiză au fost colectate cu ajutorul unui chestionar adresat tuturor statelor membre, Islandei, Norvegiei și Elveției de către grupul de lucru privind programarea și coordonarea în septembrie 2010. 2. Domeniu de aplicare și conținut Regulamentul impune prezentarea datelor în patru domenii, care includ: (a) producția anuală (volum și valoare unitară) a acvaculturii ; (b) intrările anuale (volum și valoare unitară) aferente acvaculturii bazate pe capturi; (c) producția anuală în instalațiile de reproducere artificială, incubare și creștere inițială; (d) structura sectorului acvaculturii. Datele sunt solicitate anual cu excepția cazului în care este vorba despre informații referitoare la structură (metode de producție), acestea fiind transmise o dată la trei ani. Primul an pentru care a fost solicitată transmiterea datelor (anul de referință) a fost 2008, informațiile trebuind să ajungă la Eurostat până la 31 decembrie 2009. Regulamentul prevede posibilitatea pentru statele membre de a întârzia punerea sa în aplicare sau de a obține o derogare de la unele sau de la toate cerințele sale. În vederea punerii în aplicare a noului regulament a fost acordată o perioadă de tranziție pentru șapte state membre (CZ, DE, EL, AT, PT, PL și SI), acestea urmând să furnizeze datele pentru anul de referință 2011 și anii următori. Trei state membre (AT, CZ și LU) au obținut derogări până la 31 decembrie 2012, fie pentru a nu furniza nicio informație (în cazul LU), fie pentru a nu furniza decât estimările pentru anumite categorii de date în locul unor date statistice complete validate. 2.1 Colectarea datelor și surse În majoritatea statelor membre, datele sunt colectate prin recensământul complet al producătorilor înregistrați din sectorul acvaculturii, prin intermediul unor chestionare anuale trimise prin poștă sau pe cale electronică. Înregistrarea exploatațiilor de acvacultură este o cerință a legislației UE în materie de sănătate animală[4]. Se estimează că rata non-răspunsurilor este mică în general în numeroase state membre, iar autorităților le este relativ simplu să monitorizeze furnizorii de date. Anumite state membre declară că utilizează informații administrative provenite din surse din cadrul sectorului. Într-un anumit număr de țări, serviciile veterinare și departamentele pentru pescuit colaborează în vederea verificării încrucișate a informațiilor referitoare la înregistrare și a răspunsurilor primite. 2.2 Sisteme de colectare a datelor în statele membre Prezentul raport nu descrie sistemele de colectare a datelor din toate statele membre ca urmare a acordurilor tranzitorii și a derogărilor de la regulament care au fost acordate unora dintre ele. Belgia Având în vedere producția sa relativ scăzută, Belgia are în prezent obligația de a furniza numai estimări sintetizate conform articolului 3 din Regulamentul privind statisticile în domeniul acvaculturii. Belgia nu a prezentat încă un raport metodologic. Bulgaria Agenția Națională Bulgară pentru Pescuit și Acvacultură (ANPA) ține registrul național al unităților de acvacultură și impune exploatațiilor să țină evidențe ale vânzărilor în scopul declarării lunare a acestora și să furnizeze date statistice conform formularelor de informații statistice. Sursele de date sunt supuse în mod periodic unor verificări încrucișate în vederea validării datelor și a controlării informațiilor comunicate tardiv (>30 zile). Datele sunt, de asemenea, verificate de inspectorii ANPA în cursul vizitelor de inspecție. Cipru În Cipru, Departamentul pentru Pescuit și Cercetare Marină din cadrul Ministerului Agriculturii, Resurselor Naturale și Mediului este responsabil cu statisticile în domeniul acvaculturii, iar transmiterea datelor intră sub incidența legislației naționale. Colectarea datelor se face în principal prin intermediul unui recensământ statistic, completat cu inspecții la fața locului și interviuri cu gestionarii sau proprietarii exploatațiilor de acvacultură. Informații suplimentare se obțin din aprobările pentru popularea iazurilor sau a canalelor artificiale, din datele referitoare la exporturi furnizate prin intermediul serviciilor veterinare de stat și din datele privind importurile de hrană pentru pește. Aceste diverse surse sunt supuse unor verificări încrucișate, iar discrepanțele identificate fac obiectul unui control realizat de către divizia pentru acvacultură din cadrul Departamentului pentru Pescuit și Cercetare Marină. Danemarca Direcția daneză pentru pescuit din cadrul Ministerului Agriculturii colectează date prin intermediul rapoartelor anuale și al chestionarelor statistice furnizate de instalațiile comerciale de producție în domeniul acvaculturii. Sectorul este complet acoperit și nu se utilizează nicio tehnică de eșantionare. Datele sunt înregistrate în registrul de acvacultură ținut de către Direcția pentru pescuit. Calitatea este asigurată prin verificarea exhaustivității răspunsurilor și printr-o serie de alte metode de validare. Se acordă o atenție deosebită datelor privind cantitatea și valoarea producției. Danemarca a evidențiat o problemă notabilă în ceea ce privește colectarea datelor cantitative privind instalațiile de reproducere artificială, incubare și creștere inițială; astfel, pentru 2008 și 2009 au fost furnizate cifre privind greutatea în viu cu factori de conversie aproximativi. Împreună cu alte state membre, Danemarca semnalează, de asemenea, probleme în ceea ce privește definirea noțiunii de puiet și sugerează că diferențele între definițiile date de statele membre pot determina cifre mai mari decât în realitate în instalațiile de reproducere artificială, incubare și creștere inițială. Estonia Institutul de statistică din Estonia este responsabil cu colectarea și publicarea datelor din domeniul acvaculturii. Colectarea datelor se efectuează printr-o anchetă adresată tuturor instalațiilor active în domeniul acvaculturii. Ancheta vizează producția comercială, piscicultura, vânzările, producția intermediară și consumul. Nu sunt colectate toate variabilele solicitate de Regulamentul privind acvacultura, anumite date privind producția pe specii din instalațiile de reproducere artificială, incubare și creștere inițială trebuind să fie estimate. Datele sunt confruntate cu datele în materie de repopulare deținute de Ministerul Mediului și cu informațiile publicate de sectorul acvaculturii. Discrepanțele sunt verificate cu furnizorul de date prin telefon sau e-mail. Cu toate acestea, accesul la microdate pentru verificarea încrucișată a acestora este împiedicat de restricțiile în materie de confidențialitate. Rata non-răspunsurilor este mică, de doar 6% în 2008, iar calitatea globală a datelor este considerată a fi ridicată. Estonia a identificat o problemă notabilă legată de dubla contabilizare a producției vândute între exploatații. Deși sunt consacrate eforturi considerabile excluderii acestor vânzări, s-a admis faptul că mai sunt multe progrese de realizat. Irlanda Autoritatea Irlandeză pentru Protecția Pescuitului (Bord Iascaigh Mhara) este responsabilă cu colectarea și transmiterea datelor către Eurostat. Responsabilitatea pentru calitatea datelor îi revine unității de planificare și de evaluare a cercetărilor din cadrul Autorității Irlandeze pentru Protecția Pescuitului. Irlanda nu a prezentat încă un raport metodologic. Cu toate acestea, contactele operaționale sunt în curs de desfășurare. Spania Subdirecția generală de statistică a Ministerului Mediului Înconjurător, al Mediului Rural și Marin (MARM) este responsabilă cu colectarea și prelucrarea datelor în domeniul acvaculturii și lucrează în cooperare cu Comunitatea Autonomă Andaluzia (pentru acvacultura marină) și cu Comunitatea Autonomă a Țării Bascilor (pentru toate aspectele legate de acvacultură). MARM are competențe și în ceea ce privește colectarea de date pentru celelalte regiuni autonome. Colectarea datelor se efectuează prin intermediul chestionarelor de anchetă și al interviurilor. Este verificată coerența datelor cu informațiile transmise în anii precedenți, iar discrepanțele sunt controlate cu furnizorul de date. Majoritatea datelor sunt colectate printr-o anchetă adresată instalațiilor în domeniul acvaculturii, iar sectorul spaniol este complet acoperit prin această metodă. Autoritățile spaniole consideră că fiabilitatea anchetei este bună. O eșantionare stratificată suplimentară a producătorilor de midii este efectuată în Galicia. Spania a identificat o problemă notabilă în ceea ce privește atribuirea prețurilor și a factorilor de conversie preciși (numărul de persoane per tone de greutate în viu) pentru peștii sălbatici capturați și inserați în ciclul de producție. Niciun factor nu a fost identificat pentru moluștele gasteropode. Franța În Franța, colectarea și prelucrarea datelor este efectuată de Direcția de pescuit marin și acvacultură marină din cadrul Ministerului Agriculturii, Alimentației, Pescuitului, Afacerilor Rurale și Amenajării Teritoriului. Biroul pentru pescuit și statistici în domeniul acvaculturii este, de asemenea, implicat în prelucrarea și transmiterea acestor date către Eurostat. Colectarea datelor se efectuează printr-o anchetă cuprinzătoare anuală, trimisă prin poștă atât producătorilor comerciali, cât și celor necomerciali din sectorul acvaculturii. În prezent nu există niciun registru național al unităților de acvacultură și sunt utilizate mai multe surse, în special organismele din cadrul sectorului, pentru menținerea unei liste actualizate a părților implicate. Non-răspunsurile fac obiectul unui control, iar pentru cele mai importante întreprinderi, datele pot fi colectate prin intermediul unei anchete telefonice. Datele care lipsesc sunt înlocuite prin date care provin din unități similare situate în aceeași zonă geografică. Validarea datelor presupune căutarea valorilor aberante, verificarea încrucișată internă a datelor și compararea datelor cu cele comunicate anterior. Ungaria În Ungaria, Direcția pentru resurse naturale din cadrul Ministerului Agriculturii și Dezvoltării Rurale este principalul organism responsabil cu administrarea sectorului acvaculturii, iar Institutul de cercetare și informare privind economia agricolă este responsabil cu colectarea și prelucrarea datelor. Datele sunt colectate în fiecare an prin intermediul unui chestionar trimis prin poștă. În plus față de datele referitoare la producție, populare și structură cerute prin legislație, sunt colectate date privind pescuitul cu undița în iazuri, ceea ce reflectă importanța relativă a acestei activități. Datele sunt validate în momentul introducerii lor, fiind comparate cu valorile minime și maxime stabilite pentru fiecare specie și categorie de vârstă. Populația statistică relativ restrânsă permite verificarea oricărei discrepanțe prin telefon. Ungaria compilează de mai mulți ani date privind sistemele sale, ceea ce permite confruntarea datelor de la un an la altul. Sunt realizate, de asemenea, comparații interregionale. Ungaria indică faptul că sistemele sale de colectare și analizare a datelor sunt adecvate pentru nevoile actuale. Italia Ministerul Agriculturii (Ministero delle politiche agricole alimentari e forestali) este responsabil cu coordonarea colectării de date privind acvacultura la nivel regional. Este efectuat un recensământ anual al tuturor întreprinderilor de acvacultură înregistrate în vederea colectării datelor statistice necesare. Nu se efectuează estimări. Italia a semnalat anumite probleme de interpretare a Regulamentului (CE) nr. 762/2008, printre care diferențe între conceptul de „producție” din regulamentul respectiv și cel din regulamentul anterior. Au fost, de asemenea, aduse în discuție diverse definiții ale metodelor de producție și „capacitățile potențiale” ale structurilor din sectorul acvaculturii. Letonia Biroul central de statistică colectează date privind toate întreprinderile de acvacultură active din punct de vedere economic, inclusiv date privind producția comercializată (volume și valori) și producția în scopul populării, precum și informații structurale și date privind ocuparea forței de muncă. Departamentul pentru pescuit din cadrul Ministerului Agriculturii are responsabilitatea de a asigura coerența datelor și de a realiza rapoarte pentru Comisia Europeană. Sectorul este acoperit în întregime de chestionar și nu se efectuează nicio estimare. În sistemele letone nu au fost reperate lacune notabile. Lituania Departamentul pentru pescuit (divizia de acvacultură și ape interioare) din cadrul Ministerului Agriculturii este responsabil cu colectarea și validarea datelor primare. Acestea sunt compilate și difuzate de către Departamentul lituanian de statistică. Datele se colectează prin anchete bianuale trimise prin poștă, iar discrepanțele sunt verificate prin telefon. Nu se folosesc tehnici de estimare specifice, iar datele sunt considerate ca fiind de înaltă calitate. Malta Unitatea de agricultură și pescuit din cadrul Oficiului Național de Statistică este responsabilă cu colectarea datelor în domeniul acvaculturii și transmiterea datelor către Comisia Europeană. Datele se colectează prin intermediul unui chestionar anual care vizează stocurile de pește, comercializarea (intrări și ieșiri), consumul intermediar și informațiile structurale. Sectorul maltez este relativ mic, conținând doar șase exploatații, dintre care cinci sunt specializate în îngrășarea tonului. Datele primite sunt examinate cu atenție și comparate cu informațiile referitoare la vânzările și comerțul internațional cu pești vii. Principalele probleme semnalate de Malta se referă la dimensiunile reduse ale populației eșantion și, în special, la sarcina administrativă legată de completarea formularelor și de respectarea confidențialității datelor. Țările de Jos Ministerul Agriculturii, Naturii și Calității Alimentelor, Comitetul pentru produse pescărești și Oficiul central de statistică sunt implicate în colectarea și prelucrarea datelor din sectorul acvaculturii. Conchiliocultura (midii și stridii) este cea mai importantă din punct de vedere economic pentru Țările de Jos, cu toate că majoritatea întreprinderilor sunt mici și multe dintre ele sunt experimentale. Datele sunt obținute dintr-o varietate de surse, inclusiv de la Asociația olandeză a acvicultorilor, de la Oficiul pentru midii din cadrul Comitetului pentru produse pescărești și de la Asociația olandeză a producătorilor de midii. Producătorii din sectorul acvaculturii sunt înregistrați de Comitetul pentru produse pescărești și furnizează date prin intermediul chestionarului. Datele referitoare la producția și prețurile midiilor, atât în ceea ce privește sectorul acvaculturii, cât și sectorul pescuitului, sunt extrase din licitații. Cu toate acestea, datele pentru fiecare tip de producție sunt identificate în mod separat, astfel încât nu mai există riscul dublei contabilizări sau al unor rapoarte eronate. Datele privind producția de stridii provin de la organismele administrative. Rapoartele statistice privind piscicultura sunt confruntate cu capacitatea declarată a unităților de producție și cu vânzările de furaje. România În România, colectarea și prelucrarea datelor în domeniul acvaculturii țin de responsabilitatea Agenției Naționale pentru Pescuit și Acvacultură (ANPA). Toate unitățile de acvacultură sunt înregistrate și autorizate. Registrul conține atât informații administrative, cât și detalii privind metodele de producție, structura unității și principalele specii crescute etc. Informațiile privind volumul și valoarea producției și utilizările produselor sunt colectate lunar. Datele sunt colectate de birourile regionale ANPA, iar compilarea, validarea și difuzarea acestora se realizează la nivel central. Republica Slovacă Oficiul de statistică al Republicii Slovace este responsabil cu colectarea, prelucrarea și difuzarea datelor. Colectarea datelor se efectuează printr-un recensământ poștal al producătorilor certificați din sectorul acvaculturii. Acoperirea recensământului este completă și nu se efectuează nicio estimare. Orice anomalii detectate în datele obținute în urma recensământului sunt verificate prin telefon. Republica Slovacă a semnalat o anumită problemă în ceea ce privește producția sa de păstrăvi. Această producție se realizează, în general, în iazuri cu o rată de schimbare a apei ridicată, ceea ce nu corespunde cu definiția iazurilor din Regulamentul privind acvacultura. Finlanda În Finlanda, colectarea și tratarea datelor din domeniul acvaculturii țin de responsabilitatea Institutului finlandez pentru cercetări în domeniul cinegetic și pescăresc. Datele sunt colectate prin intermediul unui chestionar statistic adresat tuturor unităților de producție din registrul în domeniul acvaculturii. Non-răspunsurile fac, în mod sistematic, obiectul unor verificări și, în unele cazuri, al unor anchete telefonice suplimentare. Pentru 2009, au fost primite răspunsuri de la 76% din exploatațiile înregistrate, iar pentru restul, au fost calculate estimări prin stratificarea rezultatelor și aplicarea coeficienților specifici fiecărui strat. Prețurile aplicate sunt prețurile medii la prima vânzare compilate de către institut. Suedia Institutul național de statistică este responsabil cu colectarea, prelucrarea și compilarea datelor în domeniul acvaculturii, precum și cu transmiterea acestora către Comisia Europeană. Aceste operațiuni se efectuează în numele Consiliului suedez pentru pescuit. Datele sunt colectate prin intermediul unui recensământ anual trimis prin poștă, care culege informații privind producția (volumul și valoarea), mediul și metodele de producție, precum și privind structura sectorului. Non-răspunsurile și discrepanțele detectate sunt verificate cu furnizorii de date prin poștă (prin expedierea unor chestionare înlocuitoare) și prin interviuri telefonice. Rata non-răspunsurilor este scăzută, iar producătorii cei mai importanți sunt recenzați. Astfel, datele sunt considerate ca fiind în esență complete. Erorile de prelucrare sunt considerate a fi nesemnificative. Regatul Unit În Regatul Unit, statisticile în domeniul acvaculturii sunt colectate separat de către fiecare dintre autoritățile regionale: Centrul pentru mediul înconjurător, pescuit și acvacultură (CEFAS) în Anglia și Țara Galilor; Departamentul scoțian al științelor marine (MSS) în Scoția și Departamentul pentru agricultură și dezvoltare rurală (DADR) în Irlanda de Nord. Agregatele din Regatul Unit sunt compilate de către CEFAS. Datele nu includ informații pentru Insulele Anglo-Normande și Insula Man. În Anglia și Țara Galilor, datele sunt colectate de către personalul din cadrul Serviciului de inspecție pentru sănătatea peștilor, în timpul vizitelor de inspecție care sunt efectuate în mod continuu. În Scoția, datele se colectează printr-un chestionar trimis anual tuturor unităților de producție înregistrate, iar în Irlanda de Nord sunt trimise avize poștale producătorilor din domeniul acvaculturii, pentru a li se solicita informații în formatul menționat în anexele la Regulamentul privind acvacultura. În ceea ce privește piscicultura, cooperarea cu sectorul este considerată ca fiind bună, iar rata de răspuns este de aproape 100%. Datele privind crustaceele și moluștele sunt considerate, de asemenea, a fi complete, dar rămân anumite probleme legate de definiții, printre care includerea zonelor în care se cresc larvele de midii. Nu sunt estimate date referitoare la volum, însă o serie de surse sunt folosite pentru estimarea prețurilor. Țările SEE Islanda În Islanda, Direcția pentru pescuit din cadrul Ministerului Pescuitului și Agriculturii este responsabilă cu colectarea și prelucrarea datelor privind acvacultura. Institutul de statistică islandez este responsabil cu transmiterea datelor către Comisia Europeană. Datele sunt colectate prin intermediul unui chestionar electronic anual care solicită informații privind producția și vânzările, mediul și metodele de producție și structura unităților. Unitățile de producție din cadrul aceleiași întreprinderi au obligația de a trimite rapoarte separate. Datele sunt verificate încrucișat, în cooperare cu Administrația Veterinară și Alimentară islandeză, ceea ce necesită, de asemenea, ca toate exploatațiile din sectorul acvaculturii să fie înregistrate. Furnizorii de date sunt contactați pentru a furniza informațiile lipsă sau pentru a corecta anomaliile. Acoperirea chestionarului este completă și nu se utilizează tehnici de eșantionare. Deși se utilizează o gamă largă de metode de verificare încrucișată, nu este posibil să se facă o declarație definitivă cu privire la calitatea datelor, întrucât sistemul de colectare a datelor a fost pus numai recent în aplicare. Norvegia Departamentul de statistică al Direcției pentru pescuit și Institutul de statistică al Norvegiei sunt responsabile cu colectarea și publicarea datelor. Asigurarea calității și transmiterea datelor către Comisia Europeană țin de responsabilitatea Direcției pentru pescuit. În conformitate cu legislația națională, toți producătorii din sectorul acvaculturii în scopuri comerciale și de cercetare au obligația de a prezenta datele cerute de guvern. Există cinci chestionare distincte pe hârtie, în funcție de tipul de producție și de speciile produse. La primirea datelor se efectuează controale ale calității, iar în timpul prelucrării lor se efectuează, de asemenea, o validare secundară. 2.2 Calitatea datelor Cea mai mare parte a furnizorilor de date raportează o acoperire completă a sectorului și date de bună calitate. Câteva țări semnalează probleme specifice legate de calitatea datelor. Islanda a subliniat faptul că sistemul său de colectare a datelor este nou, ceea ce face ca orice evaluare precisă a calității datelor să fie dificilă, însă, ca multe alte țări, afirmă că se află într-un proces continuu de ameliorare. Datele furnizate cu privire la producție pot fi comparate cu datele furnizate în temeiul regulamentului precedent în domeniul acvaculturii (a se vedea anexa) și, prin urmare, este posibil să se evalueze în mod obiectiv calitatea rapoartelor prezentate. Datele transmise la Eurostat sunt conforme cu standardele și definițiile SDMX (Schimbul de date și metadate statistice – Statistical Data and Metadata eXchange), ceea ce permite realizarea unor controale de bază asupra datelor primite prin confruntarea lor cu schema de date preexistentă. Un „al doilea nivel” de validare, mai sofisticat, este în curs de elaborare de către Eurostat, care va verifica coerența datelor pe parcursul mai multor ani, va detecta orice valoare aberantă și va verifica coerența internă a datelor, de exemplu dacă speciile declarate sunt compatibile cu mediul și cu metoda de producție declarată. În general, la nivel agregat, coerența datelor între ani pare a fi bună. Cu toate acestea, în ceea ce privește detaliile referitoare la specii și la tipul de producție, coerența se deteriorează în multe cazuri, observându-se, de exemplu, discrepanțe legate de speciile raportate de unele state membre. Acest lucru se poate explica parțial prin faptul că, în unele cazuri, datele comunicate se referă mai degrabă la genuri sau grupuri de specii decât la specii individuale. Datele privind producția de icre pentru consumul uman lipsesc în unele cazuri, deși dovezile empirice indică faptul că această producție există, de exemplu în Italia. În ceea ce privește informațiile privind producția din instalațiile de reproducere artificială, incubare și creștere inițială la nivelul agregat al țărilor și al speciilor, datele pentru majoritatea țărilor par bune și sunt coerente între cei doi ani pentru care au fost furnizate date. Coerența la nivelul speciilor individuale este mult mai slabă, însă reflectă, probabil, îmbunătățiri în ceea ce privește exactitatea rapoartelor și învățămintele extrase din experiența dobândită. În 2008, se pare că au fost utilizate mai multe coduri generice de specii, în special în ceea ce privește moluștele. Cu toate acestea, în anumite cazuri, exactitatea datelor pare să se fi diminuat, de exemplu gama de specii acoperite a scăzut, în special pentru România, care a transmis date numai despre producția de pești osoși în 2009. Danemarca a fost în măsură să furnizeze informații numai în greutate (kg), nu în milioane de indivizi și dorește să rezolve această problemă. Există unele diferențe mari între ani pentru anumite țări, de exemplu pentru Regatul Unit, care a raportat o reducere considerabilă a producției de icre și de puiet. Un anumit număr de state membre, în special Germania și Danemarca, au solicitat clarificarea noțiunii de „puiet” din regulament. Această noțiune nu este definită în mod explicit, dar corespunde celei din chestionarul FAO privind acvacultura, și anume larve, alevini, puiet etc. În ceea ce privește detaliile privind utilizarea producției din instalațiile de reproducere artificială, incubare și creștere inițială care sunt furnizate în mod opțional, marea majoritate a statelor membre au oferit cel puțin informații parțiale. În ceea ce privește datele privind intrările aferente acvaculturii bazate pe capturi, Spania a semnalat o problemă notabilă cu factorii de conversie pentru numărul de indivizi cu greutate în viu și a declarat că, pentru anumite moluște, nu există cifre fiabile. Acest lucru afectează datele din 2008 (primul an de referință examinat). În ceea ce privește datele privind structura sectorului, acestea sunt furnizate din trei în trei ani și, din acest motiv, este mai dificilă validarea prin comparație cu alți ani. Anumite date au fost colectate de către FAO și, chiar dacă nu sunt complete, în special pentru anii care precedă revizuirea Regulamentului privind acvacultura, a fost posibil să se verifice coerența anumitor date cu aceste rapoarte. Într-o serie de rapoarte au fost detectate incoerențe interne, de exemplu cazuri în care metoda de producție este incompatibilă cu speciile declarate sau în care unitatea furnizată este incompatibilă cu tipul de producție. Anumite informații privind calitatea datelor referitoare la structură încă lipsesc pentru unele state membre, ceea ce împiedică publicarea. O serie de state membre au raportat date confidențiale, ceea ce a afectat publicarea unor date complete. Un protocol privind gestionarea statisticilor confidențiale în domeniul acvaculturii (carta privind confidențialitatea) este în curs de elaborare, în colaborare cu statele membre, iar acest lucru va permite o gestionare mai eficientă a datelor de către Eurostat în viitor, precum și asigurarea menținerii confidențialității datelor statistice. 3. Utilizarea datelor (difuzarea datelor) Rapoartele statelor membre sunt puse gratuit la dispoziție prin intermediul bazei de date de difuzare a Eurostat la adresa http://epp.eurostat.ec.europa.eu/portal/page/portal/statistics/search_database. Datele sunt publicate, de asemenea, în colecția Eurostat Pocketbooks, cea mai recentă publicație fiind Agriculture and fishery statistics - Main results - 2009-10' (ISBN: 978-92-79-20424-1). 4. Principalele constatări: Analiza rezultatelor Douăzeci și unu de state membre și Norvegia au furnizat informații pentru analiza rentabilității efectuată de Eurostat pentru domeniile acoperite de programul statistic comunitar 2008-2012. Dintre țările care nu furnizează date în domeniul acvaculturii în cadrul acordurilor tranzitorii, mai mult de jumătate au evaluat sarcina pe care o implică trimiterea unui răspuns la Eurostat ca fiind redusă, în timp ce restul au evaluat sarcina ca fiind medie. Întrucât, în prezent, nu toate statele membre trimit date, o analiză mai detaliată a rentabilității nu ar fi utilă în acest stadiu. Aceste informații vor fi solicitate de la statele membre prin intermediul grupului de lucru privind statisticile în domeniul pescuitului și al respectivelor lor rapoarte metodologice. În plus față de Regulamentul privind statisticile în domeniul acvaculturii, există o serie de alte cerințe ale CE pentru colectarea și furnizarea de informații cu privire la sectorul acvaculturii și pentru care a fost deja stabilită o infrastructură de monitorizare și de raportare. Acest lucru explică parțial de ce sarcina de raportare statistică nu este percepută de statele membre ca fiind deosebit de împovărătoare. Regulamentul privind statisticile în domeniul acvaculturii acoperă, de asemenea, numeroși parametri solicitați de FAO în propriul său chestionar privind acvacultura. FAO este dispusă să accepte aceleași informații care sunt transmise către Eurostat, ceea ce evită dubla raportare. Cerințele CE includ elaborarea de registre referitoare la întreprinderile de acvacultură în scopuri de sănătate animală (astfel cum s-a menționat anterior) și informații economice și biologice furnizate în temeiul regulamentului CE privind un cadru comunitar pentru colectarea datelor[5]. Acest cadru impune comunicarea de date privind structura și producția, însă aceste date au un domeniu de aplicare și o acoperire diferite față de datele colectate în temeiul Regulamentului privind statisticile în domeniul acvaculturii. Rezumatul rezultatelor colectării datelor statistice este prezentat în anexele la prezentul raport. Sunt disponibile, pentru toate statele membre, date privind producția UE în domeniul acvaculturii pentru anii care au urmat introducerii Regulamentului privind statisticile în domeniul acvaculturii, în măsura în care statele membre care au obținut o amânare în ceea ce privește punerea în aplicare a Regulamentului privind statisticile în domeniul acvaculturii continuă să furnizeze datele solicitate în temeiul regulamentului precedent [Regulamentul (CE) nr. 788/96], precum și către FAO. În 2009, volumul de producție în UE a atins aproape 1,3 milioane de tone, 77% provenind din zone marine: 52% din Atlantic și 24% din Marea Neagră și Marea Mediterană. Patru țări, Spania, Franța, Regatul Unit și Italia, au reprezentat peste 66% din producția UE în 2009. Spania, cu o producție de peste 268 000 de tone (22%) a avut o contribuție majoră, fiind urmată de Franța, cu peste 236 000 de tone (21%), Regatul Unit, cu aproximativ 197 000 de tone (15%) și Italia, cu peste 162 000 de tone (13%). Producția norvegiană, de aproximativ 962 000 de tone, este egală cu peste 74% din producția totală a UE. În 2009, moluștele (în special midiile din Marea Mediterană și midiile comune) au reprezentat peste jumătate din volumul total al producției. În piscicultura în mediu marin, cei mai semnificativi pești în ceea ce privește volumul de producție au fost somonul de Atlantic, dorada regală și bibanul de mare european, iar pentru speciile de apă dulce, păstrăvii și crapul comun. O serie de state membre raportează o producție de icre de pește destinate consumului uman semnificativă din punct de vedere economic, înregistrând un volum total de puțin sub 1 000 de tone pentru țările care comunică o valoare de peste 22 de milioane de euro. Producția de icre de păstrăv a reprezentat aproximativ 98% din producție în ceea ce privește volumul, dar mai puțin de jumătate în ceea ce privește valoarea producției. Producția de icre de sturioni, deși reprezintă mai puțin de 2% din producție, aduce mai mult de jumătate din valoarea totală comunicată. Opt state membre au furnizat informații privind acvacultura bazată pe capturi. Cele mai importante specii sunt midiile (midia comună și midia mediteraneană) și tonul roșu. Informațiile furnizate referitoare la producția din instalațiile de reproducere artificială, incubare și creștere inițială, ca volum în funcție de țară, confirmă, în mare parte, informațiile privind producția globală, Spania și Franța fiind cei mai importanți producători. În majoritatea statelor membre vizate, mai degrabă Ministerul Agriculturii (sau organismele asociate) este responsabil cu statisticile în domeniul acvaculturii, decât Institutul național de statistică. 5 concluzii și recomandări Întrucât un anumit număr de state membre beneficiază în continuare de acorduri tranzitorii pentru punerea în aplicare a Regulamentului (CE) nr. 762/2008, nu a fost posibilă până în acest moment o evaluare completă a costurilor și a beneficiilor asociate cu producerea datelor. O evaluare mai detaliată va fi efectuată la sfârșitul perioadei de tranziție, sub auspiciile grupului de lucru privind statisticile în domeniul pescuitului. Această evaluare va fi solicitată în plus față de rapoartele metodologice. Statele membre evaluează în prezent sarcina de punere în conformitate ca fiind redusă spre medie. În rapoartele lor, majoritatea statelor membre au furnizat o prezentare suficient de detaliată a metodologiilor lor pentru a permite o evaluare a acestora. Majoritatea efectuează un recensământ anual prin poștă cu o acoperire completă a producției comerciale. Estimările sunt relativ puțin utilizate în producerea cifrelor. Întrucât nu toate statele membre furnizează date în conformitate cu Regulamentul privind statisticile în domeniul acvaculturii, nu a fost posibilă compilarea unor cifre complete privind acvacultura în UE, cu excepția producției. O serie de state membre au întâmpinat probleme legate de colectarea datelor complete conform noilor cerințe în momentul punerii în aplicare a sistemelor lor de colectare a datelor, însă lucrează la soluționarea acestora, în urma consultării cu Eurostat și ca parte integrantă a proceselor lor de îmbunătățire permanentă. Calitatea datelor la nivel agregat pare să fie destul de înaltă în ceea ce privește datele referitoare la producție și intrările aferente instalațiilor de reproducere artificială, incubare și creștere inițială pentru majoritatea statelor membre; totuși, calitatea datelor este mai puțin bună la nivel mai detaliat și sunt necesare eforturi suplimentare pentru a se asigura coerența datelor în viitor. Trebuie rezolvate anumite probleme specifice legate de definițiile diferitelor etape din ciclul de viață. Există o serie de aspecte nerezolvate legate de calitatea datelor pentru unele state membre, în special în ceea ce privește datele referitoare la structură. Acestea sunt abordate la nivel bilateral cu statele membre. Eurostat participă în prezent la punerea în aplicare a unor noi sisteme de informare, care vor semnala din timp problemele de calitate și vor permite corectarea mai rapidă a acestora în vederea publicării datelor. În cursul anilor în care Eurostat nu a colectat date, anumite date referitoare la structură au fost transmise către FAO; aceste rapoarte ar trebui utilizate în scopul verificării rapoartelor Eurostat privind structura. Eurostat elaborează în prezent o „cartă privind confidențialitatea” cu ajutorul unui grup operativ de experți din statele membre. Această cartă va defini modul în care datele vor fi tratate de către Eurostat pentru a menține caracterul confidențial al acestora și modul în care datele pot fi puse la dispoziția serviciilor Comisiei și a altor organisme interesate, inclusiv FAO. Anexă – Tabele și grafice Tabelul 1 : Producție totală în domeniul acvaculturii, cu excepția instalațiilor de reproducere artificială, incubare și creștere inițială Graficul 1: Producția UE în domeniul acvaculturii în funcție de principalele zone de pescuit FAO - 2009 Graficul 2: Producția UE în domeniul acvaculturii în funcție de grupul de specii - 2009 Tabelul 2 : Intrări aferente acvaculturii bazate pe capturi în UE Tabelul 3 : Producția UE din instalațiile de reproducere artificială, incubare și creștere inițială . Tabelul 4 – Structura sectorului UE în 2008 [1] Regulamentul (CE) nr. 762/2008 al Parlamentului European și al Consiliului din 9 iulie 2008 privind transmiterea de către statele membre a statisticilor în domeniul acvaculturii și de abrogare a Regulamentului (CE) nr. 788/96 al Consiliului: JO L 218, 13.8.2008, p. 1 – 13. [2] Regulamentul (CE) nr. 788/96 al Consiliului din 22 aprilie 1996 privind furnizarea de către statele membre a statisticilor asupra producției acvaculturii: JO L 108, 1.5.1996, p. 1—7. [3] Decizia nr. 1578/2007/CE a Parlamentului European și a Consiliului din 11 decembrie 2007 privind programul statistic comunitar pentru perioada 2008-2012 (JO L 344, 28.12.2007, p. 15 – 43). [4] Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (JO L 328, 24.11.2006) și Decizia Comisiei din 30 aprilie 2008 de punere în aplicare a Directivei 2006/88/CE a Consiliului în ceea ce privește pagina de internet informativă de furnizare prin mijloace electronice a informațiilor cu privire la exploatațiile de acvacultură și întreprinderile de transformare autorizate (JO L 138, 28.5.2008, p. 12 – 20). [5] Regulamentul (CE) nr. 199/2008 al Consiliului din 25 februarie 2008 privind instituirea unui cadru comunitar pentru colectarea, gestionarea și utilizarea datelor din sectorul pescuitului și sprijinirea consultanței științifice cu privire la politica comună în domeniul pescuitului, JO L 60, 5.3.2008, p. 1-12.